DXCI.  Bona privilegiaque monasterii Hillisineburgensis confirmat.   (Anno 1148, Mart. 23.) [  Neue Mittheilungen a. d. Geb. hist. ant. Forsch  II, 300.]
Author: Eugenius III

EUGENIUS episcopus, servus servorum Dei, dilecto filio SIGEBODINI Illisineburgensi abbati, ejusque successoribus regulariter substituendis, in perpetuum.

Quia sollicitudini apostolicae competit, religionem Deo placentem modis omnibus propagare et defensare, propterea, dilectissime in Domino fili, Sigebodo Illisineburgensis abbas, tuas tuorumque fratrum petitiones humillimas clementer annuimus et secundum tenorem privilegii quod praedecessor noster felicis memoriae Innocentius papa secundus vestro coenobio contulit, quaecunque vobis auctoritate apostolica statuere confirmavit, nos quoque eadem auctoritate statuentes confirmamus, quae prohibuit prohibemus, quae concessit nos quoque firma vobis et illibata manere, sub perpetui anathematis interminatione, decernimus. Ex donatione videlicet Arnoldi episcopi qui coenobii vestri devotissimus exstitit fundator; decimationes in Bernerdiggerode, in Suthseauno, in Bireslove, in Thiderziggerode, in Gulisbere, in Winitherode, in Brodesende, in Luttherigerode, in Boviggerode, in Emmenrode, in Geschenrode, in Eggerziggerode, in Backenrode, in Beneziggerode, in Waliggerede. Ex donatione vero Burchardi secundi Deo dilecti episcopi, decimationes in Iggenlove, in Bareleslove, in Roresheim, in Thrubike, in Aldenrode, in Thurwardiggerode, in Gunderaderode, in Ezerdiggerode, in Werslove. Ex donatione vero Heriaudi episcopi qui et Stephanus dictus est, donationes in Dannenstide, et in Suthlochtenheim; sed et omnes mansos in praefato privilegio praedecessoris nostri seriatim descriptos. Ex donatione vero Reinhardi episcopi decimationes de novalibus in omnibus locis in quibus decimas habere videmini; praedia quoque in Papesthorpe et in Wochkenstide octo talentorum censum annuatim persolventia, quae per Ottonem episcopum pro Gedenhusem et Alerstide vestro sunt collata et confirmata monasterio. Haec ergo et omnia quae nunc in praesentiarum tuo vel tuorum praedecessorum studio conquisita canonice possidetis, sed et quaecunque in posterum justis duntaxat modis potueritis obtinere, in utriusque sexus mancipiis terris, cultis et incultis areis, aedificiis, agris, pratis, pascuis, campis, silvis, venationibus, aquis aquarumque decursibus, rivis, piscationibus, molis, molendinis, teloneis, viis et inviis, exitibus et redditibus, mansis et decimis, quaesitis et acquirendis, more praedecessorum nostrorum sub interminatione anathematis et aeternae damnationis vobis confirmantes, auctoritate nihilominus apostolica prohibemus, ut nullus de praediis quae a vobis in usus vestros excoluntur decimas vel aliquas pensiones exigat, et ut nullus advocatus praeter jus et beneficium antiquitus institutum aliquid sibi arripere vel usurpare praesumat; subadvocatos vero et eorum exactores omnimodis ab ecclesiae vestrae infestationibus per episcopos removeri et coerceri in virtute Spiritus sancti praecipimus; sin autem aliquis contra hanc nostram praeceptionem vel prohibitionem de caetero aliquid attentare praesumpserit, ut apostolici decreti violator, nisi admonitus resipuerit, Christianorum careat sepultura. Concedimus quoque et confirmamus in vestro monasterio liberam fieri nobiliorum sepulturam, et ut in Aderstade, imo in omnibus parochialibus capellis sub jure proprietateque vestri monasterii constitutis secundum decreta apostolica Leonis, Gregorii, Agapiti, Bonifacii, per abbates loci vestri monachi presbyteri constituantur, divina officia populis celebraturi, salva nimirum debita Halberstadensis Ecelesiae reverentia. Ne ergo ulla deinceps ecclesiastica saecularisve persona monasterium vestrum cum omnibus rebus suis et personis sub apostolicae tutela clementiae constitutum, quolibet modo quidquam eorum quae in praedecessorum nostrorum seu per nos tradito privilegio praelaxata sunt, violando temere perturbare praesumat, sub perpetua anathematis et aeternae damnationis interminatione auctoritate apostolica prohibemus. Cunctis autem vos foventibus et defendentibus sit pax in die Domini nostri Jesu Christi. Amen. Ego Eugenius catholicae Ecclesiae episcopus ss. Ego Theodewinus episcopus cardin. tit. S. Rufinae. Ego Octavianus cardinal. tit. Sanctae Ceciliae ss. Ego Bernardus presbyt. card. tit. Sancti Clementis ss. Ego Hubaldus episcopus Ferentinus ss. Ego Jacintus cardin. tit. S. Adriani ss. Praesentibus et annitentibus episcopis Joanne Ostiensi, Widone Praenestino, Samsone Remensi, Gisiberto Pictaviensi, Adalberone Trevirensi, Hartberto Utrensi, Bernardo abbate Claraevallis. Datum Remis per manum Rolandi cancellarii, X Kalendas Aprilis, anno Domini millesimo centesimo quadragesimo octavo, indictione XI, pontificatus vero domni Eugenii papae tertii anno quarto feliciter.

Notes: (corrigi aut quidquid)